C 479/10
SK
Úradný vestník Európskej únie
16.12.2022
Štvrtok 19. mája 2022
29. odmieta vyhlásenie orgánov v okupovanom regióne Podnesterska v Moldavsku z 3. marca 2022, v ktorom oznamujú ukončenie procesu urovnávania konfliktu a opätovne vyzývajú na uznanie tzv. nezávislosti Podnesterska, a vyjadruje znepokojenie nad týmto vyhlásením; opakovane vyjadruje podporu komplexnému a mierovému urovnaniu konfliktu v Podnestersku prostredníctvom procesu rokovaní 5+2 na základe zvrchovanosti a územnej celistvosti Moldavska v rámci jeho medzinárodne uznaných hraníc s osobitným postavením podnesterského regiónu v rámci životaschopného moldavského štátu; zdôrazňuje, že každé vyriešenie podnesterskej otázky musí rešpektovať zvrchované právo Moldavska vybrať si smerovanie vlastnej obrannej a zahraničnej politiky; podporuje úsilie o rozšírenie výhod zóny DCFTA a bezvízového režimu na podnesterský región, ktoré by umožnili výrazný rast mobility a obchodu s týmto regiónom;
30. konštatuje, že pomocná hraničná misia EÚ v Moldavsku a na Ukrajine zohráva veľmi dôležitú úlohu pri harmonizácii riadenia hraníc a colných režimov s režimami Únie, a to aj v súvislosti s bojom proti organizovanému zločinu a pašovaniu a prispieva k mierovému riešeniu podnesterskej otázky prostredníctvom opatrení na budovanie dôvery a ako monitorovacia prítomnosť na podnesterskom úseku moldavsko-ukrajinskej hranice; nabáda moldavskú vládu, aby naďalej podporovala prostredie, ktoré je priaznivé na urovnávanie konfliktov, a podporovala činnosti, ktoré zvyšujú dôveru ľudí a medziľudské kontakty v spoločenstvách ovplyvnených konfliktom; verí, že konštruktívne riešenie podnesterskej otázky prinesie stabilitu a prosperitu nielen Moldavsku, ale aj širšiemu okoliu;
31. vyzýva Moldavsko, Ruskú federáciu, členské štáty EÚ a ďalších medzinárodných partnerov, aby spolupracovali na úplnom odstránení a zničení približne 20 000 ton starej munície zo sovietskej éry, ktorá je uskladnená v muničnom sklade v Cobasne a ktorá vzhľadom na to, že je už dávno zastaraná, predstavuje vážne nebezpečenstvo pre obyvateľov na oboch brehoch rieky Dnester; vyjadruje znepokojenie nad početnými vojenskými cvičeniami, ktoré ruské vojenské sily v minulosti uskutočnili v Podnestersku, a vyzýva Ruskú federáciu, aby v súlade s opakovanými žiadosťami moldavských orgánov a s úctou k zvrchovanosti a územnej celistvosti Moldavskej republiky úplne a bezpodmienečne stiahla svoje vojenské sily a výzbroj z Podnesterska;
32. vyjadruje znepokojenie nad zhoršujúcou sa situáciou v oblasti ľudských práv v Podnestersku, najmä nad prenasledovaním osôb kritických voči de facto štátnej správe a nasadením ruskej armády, nad obmedzovaním verejných zhromaždení a činnosti miestnych mimovládnych organizácií; pripomína Ruskej federácii zodpovednosť, ktorú nesie v súvislosti s dodržiavaním ľudských práv v Podnestersku, ako to potvrdili viaceré rozhodnutia Európskeho súdu pre ľudské práva (ESĽP); vyzýva ruské orgány, aby vykonali všetky rozsudky ESĽP týkajúce sa porušovania ľudských práv a práva na slobodu a bezpečnosť v Podnestersku;
33. chváli moldavské orgány za podporu, ktorú poskytli regiónu Podnesterska v súvislosti s pandémiou ochorenia COVID-19, a to aj prostredníctvom darovania 10 % zásob vakcín, školenia zdravotníckeho personálu a spracovania testov na ochorenie COVID-19;
34.
víta rozhodnutie Rady poskytnúť v rámci Európskeho mierového nástroja pomoc vo výške 7 miliónov EUR ozbrojeným silám Moldavska na nákup zdravotníckeho vybavenia a vybavenia na zneškodňovanie výbušných prostriedkov; nabáda ESVČ a Radu, aby prostredníctvom opatrení pomoci v rámci tohto nástroja ďalej rozširovali oblasti spolupráce s Moldavskom a podporovali posilňovanie kapacít obranného sektora;
35. nabáda moldavské orgány, aby v nasledujúcich ročných programoch ďalej využívali potenciálnu pomoc z Európskeho mierového nástroja s cieľom upevniť svoje kapacity v oblasti boja proti kybernetickým a hybridným hrozbám; vyzýva inštitúcie EÚ, aby Moldavsko zapojili do nových formátov spolupráce v oblasti kybernetickej bezpečnosti, hybridných hrozieb a vyšetrovania kybernetickej trestnej činnosti, a to aj zapojením nového Európskeho centra priemyselných, technologických a výskumných kompetencií v oblasti kybernetickej bezpečnosti do tohto úsilia;
Právny štát a dobrá správa vecí verejných
36. opakovane zdôrazňuje zásadný význam reformy súdnictva, najmä posilnením nezávislosti a právomocí súdnictva, a boja proti korupcii; uznáva rozsah výzvy, ktorej čelia orgány, a nabáda ich, aby sa zamerali na stanovené priority; berie na vedomie záväzok prezidentky Maii Sanduovej a vlády Natalie Gavrilițovej založiť svoje politiky na rozhodnutiach Ústavného súdu Moldavska; vyzýva na urýchlenie prebiehajúcej reformy súdnictva vrátane implementácie zmien a doplnení ustanovení ústavy o justícii, o ktorých hlasoval moldavský parlament 23. septembra 2021, ako aj stratégie na zabezpečenie nezávislosti a integrity súdnictva na roky 2022-2025;